Bus se wiele rol weer in Eikestad | Netwerk24
Bus se wiele rol weer in Eikestad
Die e’Bosch-bus se wiele rol weer vanjaar op ’n kultuurhistoriese toer wat die Stellenbosch-dorpsmuseum jaarliks onderneem as bydrae tot die e’Boschfees.
Vanjaar neem die begeleide toer ’n interessante nuwe wending deur te konsentreer op museums, terwyl daar ook besoek afgelê sal word by ’n paar van Stellenbosch se “dorpies”.
Op 15 September om 09:00 begin die toer by die Dorpsmuseum in Ryneveld­straat, waar inligting visueel oor die vier hoof-koloniale tydperke in die geskiedenis van Stellenbosch uitgelig sal word, tesame met inligting oor die slawegeskiedenis.
Van daar af stap die groep na die US Botaniese Tuin wat onlangs as een van nét nege botaniese tuine van besondere gehalte ter wêreld aangewys is. Die Bonsai-versameling, wat ook reeds internasionale erkenning ontvang het, sal ook besoek en bespreek word.
Die US Museum in Ryneveldstraat word hierna besoek vir meer inligting oor die kuns- en historiese versameling van die Universiteit Stellenbosch.
Hierna word vir die eerste keer op die bus geklim vir ’n besoek aan Jamestown om meer te hoor en sien van die foto’s wat die historiese verhaal van hierdie dorpie vertel. Die bus ver­trek dan na Cloetesville vir ’n baie spesiale ontvangs deur inwoners van hierdie dorpie. Die toer word afgesluit in die museum van Pniël, wat die geskiedenis van hierdie dorpie uitlig met ’n ligte middagete op eie koste.
Debbie Gabriels en Pietman Retief van die Dorpsmuseum sal die toer begelei. Buiten die ligte ete is die toer gratis en behoort dit teen 15:00 te eindig.
Die toer kos R80. Besprekings moet gedoen word by 0 021 887 2937 voor Vrydag 14 September.